Laster innhold, vennligst vent.. For å se dette innholdet, må du aktivere JavaScript i nettleseren din.

– Det var et fantastisk løp fra start til slutt. Å sette olympisk rekord er nesten helt uvirkelig, sier Lorentzen til NRK.

Han var usikker på hva løpet holdt til da han krysset mållinja. Det eneste han visste var at han hadde levert noe helt spesielt.

– Jeg trodde det var medalje i hvert fall. De siste løperne startet fortere enn meg, og kunne tatt det, men det var deilig å se tallene gå fra grønt til rødt.

Lorentzen sørget med sitt løp for at Norge har tatt 10 gull i OL så langt i Pyeongchang.

UVIRKELIG: Håvard Holmefjord Lorentzen synes det er helt uvirkelig å stå igjen som den beste 500 meterskøyteren i verden. Foto: Lise Åserud / NTB scanpix

Brøt barriere

Det var under OL i 1948, som ble arrangert i St. Moritz i Sveits, hvor Finn Helgesen tok Norges siste gull på 500 meter skøyter.

Det er altså en 70 år gammel forbannelse som ble slått mandag. Magne Thomassen tok for øvrig Norges siste medalje på distansen i 1968 (sølv).

– Nå kan dere bare brenne alt av skiutstyr. Dette er det største som har skjedd i OL, sa NRK-ekspert Even Wetten da Lorentzen gikk i mål.

Landslagstrener Sondre Skarli turte ikke å se de siste fire utøverne gå sitt løp, de var alle favoritter til å ta medalje.

– Det her er mer enn det vi kunne drømt om. Det var nervepirrende. Jeg måtte bare gå vekk, jeg klarte ikke å se på de siste som skulle gå, sier Skarli, som mener det er det sterke konkurransehodet som skiller Lorentzen fra konkurrentene.

Laster Twitter-innhold Kunne ikke laste innhold, men du kan gå til twittermeldingen.

Konkurrent satte olympisk rekord før Lorentzen sitt løp

Forventningene var store til bergensgutten som har vært strålende på de korteste distansene denne sesongen.

Før nordmannen skulle gå sitt løp hadde Cha Min-kyu fra Sør-Korea tangert den olympiske rekorden på tiden 34.42, Nordmannen hadde aldri gått fortere enn 34.41 før sitt løp.

– Noen ganger er det ille å se at andre gjør det bra. Jeg er sikker på at Håvard fikk med seg løpet til Cha, sier sprinttrener Jeremy Wotherspoon.

TAR AV; Kommentatorene tar av når Lorentzen går inn til ledelse. Du trenger javascript for å se video. TAR AV; Kommentatorene tar av når Lorentzen går inn til ledelse.

Gikk en fantastisk siste sving

Håvard Holmefjord Lorentzen møtte nederlandske Ronald Mulder i det 16. av totalt 18 par, og lå som vanlig bak bestetiden etter de første hundre meterne.

Etter en fantastisk siste sving, gikk Lorentzen forbi nederlenderen og inn til ny olympisk rekord på tiden 34.41, altså ett hundredel bedre enn Cha.

– Det er det råeste jeg har sett noensinne, sa Wetten.

– Nå er vi raskest i verden på skøyter.

Kai Verbij fra Nederland var en av favorittene i dag, men skuffet med en niendeplass, nesten halvsekundet bak Lorentzen. Han hyller Lorentzen etter superløpet til nordmannen.

– Løpet var veldig, veldig godt. Jeg har sett ham de siste dagene, og jeg tror han er bedre enn noensinne nå. Han er definitivt en stor gullkandidat på 1000 meter også, sier Verbij.

Han tror dette kan være starten på noe stort for Norge som skøytenasjon.

– Jeg håper mange nordmenn vil se opp til ham, og etter hvert komme opp på samme nivå – kanskje enda bedre, sier Verbij.

IMPONERT: Henrik Fagerli Rukke er imponert over landsmannens prestasjon. Foto: Damir Sagolj / Reuters

Henrik Fagerli Rukke (21) deltok også på 500-meteren, men klarte ikke å blande seg inn i toppen av resultatlista med tiden 35,50.

– Jeg skjønner ingenting jeg nå. Det er helt sjukt. Jeg er så stolt av ham. Jeg har ikke ord. Han sa gratulerer og takket meg også. Vi er jo et lag om dette. Men det han gjør … Jeg har ikke ord, sier Rukke.

Neste medaljesjanse for Lorentzen er 1000 meter på fredag.